b"\n_START_ARTICLE_\nRolf Eberenz\n_START_SECTION_\nBiografia\n_START_PARAGRAPH_\nVa estudiar a la Universitat de Basilea, on es va doctorar en Filologia Rom\xc3\xa0nica en 1972, amb una tesi sobre les denominacions medievals i renaixentistes dels vaixells en les lleng\xc3\xbces de la pen\xc3\xadnsula Ib\xc3\xa8rica, que cont\xc3\xa9 una excepcional documentaci\xc3\xb3 sobre la Marina Catalana. Entre 1968 i 1969, el seu inter\xc3\xa8s per l'idioma catal\xc3\xa0 el va portar a Barcelona, on dugu\xc3\xa9 a terme les investigacions per a la seva tesi doctoral, dirigida per Germ\xc3\xa0 Col\xc3\xb3n i Dom\xc3\xa8nech. En 1979 va obtenir l'habilitaci\xc3\xb3 a la c\xc3\xa0tedra en Filologia Rom\xc3\xa0nica a la Universitat de Basilea. Despr\xc3\xa9s d'ocupar diversos llocs docents en aquesta universitat i la de Berna i St. Gallen, va convertir-se en catedr\xc3\xa0tic a la Universitat de Lausana entre els anys 1987 i 2012, aix\xc3\xad com director del Departament de Llengua i Literatura Espanyoles._NEWLINE_El professor Eberenz va ser redactor del Franz\xc3\xb6sisches Etymologisches W\xc3\xb6rterbuch de Walther von Wartburg (Basilea) entre 1985 i 1987, i va formar part de la Comissi\xc3\xb3 cient\xc3\xadfica del Thesaurus Singer Proverbiorum Medii Aevi (1988-2002). Ha estat membre del Consell de Redacci\xc3\xb3 de la revista Iberoromania des del 1992, del Consell cient\xc3\xadfic de la revista Vox Romanica i de la col\xc2\xb7lecci\xc3\xb3 Romanica Helvetica, des del 1994, del Consell editorial de la col\xc2\xb7lecci\xc3\xb3 Ling\xc3\xbc\xc3\xadstica Iberoamericana, des del 2005, i del Consell editorial de la col\xc2\xb7lecci\xc3\xb3 Ling\xc3\xbc\xc3\xadstica, d'Edicions Universitat de Navarra (EUNSA, des del 2011. Ha estat tamb\xc3\xa9 conseller cient\xc3\xadfic de l'Acad\xc3\xa9mie suisse des sciences humaines et sociales des del 1992 i forma part del Consell de la Fundaci\xc3\xb3 Walther von Wartburg (Basilea) entre els anys 2004 i 2015. Ha estudiat aspectes de la sintaxi medieval, en particular del Tirant lo Blanc. Fou elegit membre de la Junta directiva del Deutscher Hispanistenverband, c\xc3\xa0rrec que va ocupar entre 1989 i 1993, i president de la Societat Su\xc3\xafssa d'Estudis Hisp\xc3\xa0nics entre els ays 1994 1998. Tamb\xc3\xa9 va ser elegit per la Junta directiva de l'Associaci\xc3\xb3 Internacional d'Hist\xc3\xb2ria de la Llengua Espanyola entre el 2002 i el 2012, i des de 2012 va ocupar el c\xc3\xa0rrec de vicepresident._NEWLINE_Entre les seves l\xc3\xadnies de recerca i inter\xc3\xa8s es troben la hist\xc3\xb2ria de la llengua espanyola, l'an\xc3\xa0lisi hist\xc3\xb2rica del di\xc3\xa0leg, les empremtes de l'oralitat en la tradici\xc3\xb3 escrita de l'espanyol, la hist\xc3\xb2ria de les idees ling\xc3\xbc\xc3\xadstiques, la lexicologia i lexicografia i la ling\xc3\xbc\xc3\xadstica dels tractats de culin\xc3\xa0ria i de medicina a l'edat mitjana i el Segle d'Or."